Проект гъэщIэгъуэнхэр утыку кърахьэ
Къэбэрдей-Балъкъэр къэрал университетым иджыблагъэ щекIуэкIащ еджапIэ нэхъыщхьэм и теплъэр егъэфIэкIуэным теухуа зэпеуэ хьэлэмэт. АбыкIэ хъыбар дигъэщIащ университетым и пресс-IэнатIэм и лэжьакIуэ Шал ФатIимэ.
Зэпеуэм утыку къыщрахьащ КъБКъУ-м и щIыхьэпIэ нэхъыщхьэр, абы и медицинэ факультетым, коммунальнэ-ухуакIуэ, педагогикэ колледжхэм, дизайнымкIэ институтым я бжэIупэхэр, университетым и пщIантIэр гъэдэхэным, я теплъэхэр егъэфIэкIуэным хуэщIа проект лэжьыгъэхэр. Зэхьэзэхуэм псори зэхэту кърахьэлIащ лэжьыгъэ 23-рэ. КъэпщытакIуэ гупыр абыхэм хэплъа нэужь, нэхъыфIхэр игъэбелджылащ. Апхуэдэу «КъБКъУ-м и щыхьэпIэ нэхъыщхьэмрэ абы и гупэм къит утыкумрэ егъэфIэкIуэн» унэтIыныгъэм пашэ щыхъуащ университетым дизайнымкIэ и институтым и егъэджакIуэ Аппаевэ Кристинэ къыхилъхьа проектыр. ЕтIуанэ увыпIэр къихьащ политехникэ институтым щезыгъаджэ Журт Артур. Ещанэ хъуащ а институт дыдэм и ещанэ курсым и студент ПщыукI Мурат.
КъБКъУ-м и студент къалэ цIыкIур зыхуей хуэгъэзэнымкIэ лэжьыгъэ нэхъыфIу къалъытащ университетым правомкIэ, экономикэмрэ финансхэмкIэ и институтым и япэ курсым щеджэ Шаваевэ Дианэ. Журт Артуррэ ПщыукI Муратрэ зэдагъэзэщIа проект лэжьыгъэм етIуанэ увыпIэр хуагъэфэщащ. Абыхэм куэдкIэ къарэмыхуу ябжащ политехникэ институтым и ещанэ курсым щеджэ ФIыцIэ Алим зэпеуэм утыку къыщрихьа лэжьыгъэр.
Университетым и актовэ пэшышхуэм и кIуэцIыр зыхуей хуэгъэзэным хуэщIа зэпеуэм нэхъыфIу къыщалъытащ политехникэ институтым щезыгъаджэ Журт Артур и лэжьыгъэр. ЕтIанэ увыпIэр къихьащ а институт дыдэм и 3-нэ курсым щеджэ Едокъуэ Расул и проектыр.
Зэпеуэм хэтахэр ягъэпэжэнущ университетым къыбгъэдэкI щытхъу тхылъхэмкIэ, ахъшэ саугъэтхэмкIэ. Япэ увыпIэр къэзыхьахэм сом мин 20, етIуанэр зыхуагъэфэщахэм — сом мин 15, ещанэ хъуахэм — сом мини 10 иратынущ.
Къардэн Маритэ.
